दुनियाँ के सभसे ऊँच परबत चोटी माउंट एवरेस्ट एही महान हिमालय के हिस्सा हवे; एकरे अलावा कुछ अउरी प्रमुख चोटी सभ में कंचनजंघा, अन्नपूर्णा, ल्होत्से आ नंगा परबत प्रमुख बाड़ीं। एह परबत श्रेणी के सभसे ऊपरी हिस्सा सालों भर बरफ से तोपाइल रहे ला आ बिस्व के कुछ बहुत बिसाल ग्लेशियर एह श्रेणी के हिस्सा हवें जइसे की गंगोत्री ग्लेशियर आ सतोपनाथ ग्लेशियर। एह ग्लेशियर सभ से कई गो सदाबाहिनी नदी निकलें लीं जबकि कई गो नदी अइसनो बाड़ीं जे हिमालय से पहिले के हईं आ एह बिसाल श्रेणी के काट के बहे लीं आ बहुते गहिरा गॉर्ज बनावे लीं।